32003D0071
L 026/80
JURNALUL OFÍCIAL AL UNIUNII EUROPENE
DECIZIA COMISIEI
din 29 ianuarie 2003
privind anumite măsuri de protecție referitoare la anemia infecțioasă a somonului în insulele Feroe
[notificată cu numărul C(2003) 363]
(Text cu relevanță pentru SEE)
(2003/71/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor care reglementează organizarea controalelor veterinare ale animalelor care intră în Comunitate din țări terțe și de modificare a Directivelor 89/662/CEE, 90/425/CEE și 90/675/CEE (1), astfel cum a fost modificată ultima dată prin Directiva 96/43/CE (2), în special articolul 18 alineatul (7),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (3), în special articolul 22 alineatul (6),
întrucât:
(1)
Apariția unor focare de anemie infecțioasă a somonului (AIS) în insulele Feroe a determinat adoptarea Deciziei 2000/574/CE a Comisiei din 14 septembrie 2000 privind unele măsuri de protecție referitoare la anemia infecțioasă a somonului la salmonidele din insulele Feroe (4), astfel cum a fost modificată ultima dată prin Decizia 2002/110/CE (5). Aceste măsuri stabilesc interdicția importurilor de somon viu în Comunitate și aplicarea de condiții stricte pentru importul anumitor produse destinate consumului uman. Ele sunt aplicabile până la 1 februarie 2003.
(2)
În ciuda măsurilor aplicate de autoritățile din insulele Faeroe, alte focare de AIS au fost notificate de această țară în 2002 și nu se poate deci preconiza o eradicare rapidă a bolii.
(3)
Oficiul Internațional pentru Epizootii (OIE) a emis un aviz care precizează că nu există nici o dovadă de transmitere verticală a virusului AIS.
(4)
Ținând seama de avizul OIE, precum și de experiența și practica statelor membre și a țărilor terțe afectate de AIS, nu s-a demonstrat că este necesar să se mențină măsurile de protecție prevăzute de Decizia 2000/574/CE în ceea ce privește icrele și gameții din familia salmonidelor care provin dintr-o exploatație din insulele Faeroe care nu a fost supusă restricțiilor de sănătate animală datorită unei suspiciuni sau a unui focar de anemie infecțioasă a somonului. Este deci necesar ca aceste măsuri să fie înlocuite cu cele din prezenta decizie, iar Decizia 2000/574/CE trebuie să fie abrogată.
(5)
Având în vedere evoluția bolii în insulele Feroe, măsurile de protecție din prezenta decizie trebuie să rămână aplicabile până în februarie 2004.
(6)
Măsurile prevăzute de prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Pești vii, icre și gameți care aparțin familiei salmonidelor
(1) Statele membre interzic importurile de pești vii care aparțin familiei salmonidelor originare din insulele Feroe.
(2) Statele membre interzic importurile de icre vii de pești care aparțin familiei salmonidelor originare din Insulele Feroe, cu excepția cazului în care au fost dezinfectate de două ori, atât în stadiul de icre nefecundate, cât și în stadiul de icre embrionate, și cu condiția ca loturile să fie însoțite de un certificat în conformitate cu modelul din anexa I la prezenta decizie.
(3) Statele membre autorizează importurile de gameți vii de pești care aparțin familiei salmonidelor originare din insulele Feroe.
Articolul 2
Condiții aplicabile importului de pești morți neprelucrați care aparțin familiei salmonidelor, destinați consumului uman
Statele membre autorizează importurile următorilor pești morți: somon de Atlantic (Salmo salar), păstrăv de mare (Salmo trutta) și păstrăv curcubeu (Oncorhynchus mykiss), originari din insulele Feroe, cu condiția ca ei să fie eviscerați sau, în caz contrar, loturile să fie însoțite de un certificat în conformitate cu modelul din anexa II la prezenta decizie.
Articolul 3
Derogare în scopuri științifice
Prin derogare, statele membre pot autoriza importul pe teritoriul lor de eșantioane de animale și de produse reglementate de prezenta decizie în scopuri științifice.
Articolul 4
Decizia 2000/574/CE se abrogă.
Articolul 5
Statele membre modifică măsurile pe care le aplică schimburilor pentru a fi în conformitate cu prezenta decizie. Ele informează de îndată Comisia cu privire la aceasta.
Articolul 6
Prezenta decizie se aplică de la 3 februarie 2003 până la 1 februarie 2004.
Articolul 7
Prezenta decizie se adresează statelor membre.
Adoptată la Bruxelles, 29 ianuarie 2003.